送王秀才出京
作者：蘇頌
朝代：宋

paragraphs: 都城大雪酒價高，我送故人傾濁醪。
酒闌置杯欲話別，不覺中心生鬰陶。
丈夫聚散豈爲念，所嘆人事多徒勞。
憶昔我年未弱冠，西來觀藝遊神皋。
金門獻賦嗟失路，因循四載何所遭。
京華碌碌少知己，但聞嘲弄聲嗷嗷。
今年詔書恤西事，大開言路烝群髦。
因思平生負氣概，臨事始可觀持操。
長纓羈虜豈無計，策慮未獻心徒忉。
感君壯志正凌厲，術業沈究鈐與韜。
上書論畫兵家事，直請西去親鞬櫜。
又言若將衆十旅，可爲手足除紛搔。
逾時待報不聞命，西秦便欲從遊遨。
束書携劍瞥然去，却顧名利輕如毛。
我謂方今正急士，帝言屢下搜英豪。
公卿悉意奉詔旨，推賢好善如干旄。
勸君失意且韜養，有能必見時稱褒。
中朝列爵本馭衆，進任將相皆儒曹。
一時未遇何須嘆，吾輩豈久居蓬蒿。